Document ID: 32008D0025

A BIZOTTSÁG HATÁROZATA
(2007. november 13.)
a 92/43/EGK tanácsi irányelv értelmében a kontinentális bioföldrajzi régió közösségi jelentőségű természeti területeit tartalmazó, első alkalommal frissített jegyzék elfogadásáról
(az értesítés a C(2007) 5403. számú dokumentummal történt)
(2008/25/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a természetes élőhelyek, valamint a vadon élő állatok és növények védelméről szóló, 1992. május 21-i 92/43/EGK tanácsi irányelvre (1) és különösen annak 4. cikke (2) bekezdésének harmadik albekezdésére,
mivel:
(1)
A 92/43/EGK irányelv 1. cikke c) pontjának iii. alpontjában említett kontinentális bioföldrajzi régió magában foglalja Luxemburg teljes területét és Ausztria, Belgium, Bulgária, a Cseh Köztársaság, Dánia, Franciaország, Lengyelország, Németország, Olaszország, Románia, Svédország és Szlovénia egyes részeit, amint azt az irányelv 20. cikke alapján létrehozott bizottság, a továbbiakban: Élőhelyvédelmi Bizottság által 2005. április 25-én elfogadott bioföldrajzi térkép meghatározza.
(2)
További előrelépés szükséges az 1995 óta zajló, a Natura 2000 hálózat tényleges létrehozására irányuló folyamatban, amely nélkülözhetetlen eleme a biológiai sokféleség védelmének a Közösségben.
(3)
A kontinentális bioföldrajzi régió közösségi jelentőségű természeti területeinek alapjegyzékét a 92/43/EGK irányelv értelmében a 2004/798/EK bizottsági határozattal (2) fogadták el. A 92/43/EGK irányelv 4. cikkének (4) bekezdése és 6. cikkének (1) bekezdése alapján az érintett tagállamoknak a lehető leghamarabb, de legfeljebb hat éven belül különleges természetvédelmi területté kell nyilvánítaniuk a kontinentális bioföldrajzi régió közösségi jelentőségű természeti területeinek jegyzékében szereplő területeket, valamint meg kell határozniuk a természetvédelmi prioritásokat és a szükséges természetvédelmi intézkedéseket.
(4)
A Natura 2000 hálózat folyamatos kiigazítása miatt a közösségi jelentőségű természeti területek jegyzékét felülvizsgálják. Indokolt tehát az alapjegyzék frissítése.
(5)
A kontinentális bioföldrajzi régió közösségi jelentőségű természeti területeit tartalmazó alapjegyzék frissítése egyrészt azért indokolt, mert a tagállamok 2004 óta további területeket javasoltak a 92/43/EGK irányelv 1. cikkének értelmében a kontinentális bioföldrajzi régió közösségi jelentőségűnek minősülő természeti területei közé. A 92/43/EGK irányelv 4. cikkének (4) bekezdésében és 6. cikkének (1) bekezdésében meghatározott kötelezettségek a lehető leghamarabb, de legkésőbb hat éven belül alkalmazandók azt követően, hogy a kontinentális bioföldrajzi régió közösségi jelentőségű természeti területeit tartalmazó, első alkalommal frissített jegyzékét elfogadták.
(6)
A kontinentális bioföldrajzi régió közösségi jelentőségű természeti területeit tartalmazó alapjegyzék frissítése másrészt azért indokolt, mert annak tükröznie kell a területekkel kapcsolatban a tagállamok által közölt információknak a közösségi jegyzék elfogadása óta történt változásait. A kontinentális bioföldrajzi régió közösségi jelentőségű természeti területeit tartalmazó, első alkalommal frissített jegyzék ebből a szempontból a kontinentális bioföldrajzi régió közösségi jelentőségű természeti területeit tartalmazó alapjegyzék konszolidált változatának tekinthető. Ki kell azonban emelni, hogy a 92/43/EGK irányelv 4. cikkének (4) bekezdésében és 6. cikkének (1) bekezdésében meghatározott kötelezettségek a kontinentális bioföldrajzi régió közösségi jelentőségű természeti területeit tartalmazó alapjegyzék elfogadását követően a lehető leghamarabb, de legkésőbb hat éven belül alkalmazandók.
(7)
A határozat nem vonatkozik az Európai Unióhoz 2007-ben csatlakozott Bulgária és Románia területére, mivel e tagállamok területjavaslataikat csak csatlakozásukat követően kezdték el a Bizottság számára benyújtani.
(8)
A kontinentális bioföldrajzi régiót illetően a 92/43/EGK irányelv 1. cikke értelmében a közösségi jelentőségű természeti területnek javasolt területek jegyzékeit Ausztria, Belgium, a Cseh Köztársaság, Dánia, Franciaország, Lengyelország, Luxemburg, Németország, Olaszország, Svédország és Szlovénia 2003 novembere és 2006 szeptembere között az irányelv 4. cikke (1) bekezdésének megfelelően adta át a Bizottságnak.
(9)
A javasolt területek jegyzékéhez a Natura 2000 keretében javasolt területek adatszolgáltatási űrlapjáról szóló, 1996. december 18-i 97/266/EK bizottsági határozatban (3) megállapított formában csatolták az egyes területekre vonatkozó információkat.
(10)
Az adatszolgáltatás tartalmazza a szóban forgó területről az adott tagállam által továbbított legfrissebb és hiteles térképet, a terület megnevezését, elhelyezkedését és kiterjedését, valamint a 92/43/EGK irányelv III. mellékletében megállapított szempontok alkalmazása alapján nyert adatokat.
(11)
A Bizottság által az egyes érintett tagállamokkal egyetértésben összeállított jegyzéktervezet alapján - amely az elsődleges fontosságú természetes élőhelytípusoknak és veszélyeztetett fajoknak otthont adó területeket is megjelöli - el kell fogadni a kontinentális bioföldrajzi régió közösségi jelentőségű természeti területként kiválasztott területeinek első alkalommal frissített jegyzékét.
(12)
A 92/43/EGK irányelv 11. cikkének megfelelően végzett felügyelet eredményeképpen a természetes élőhelytípusok és a fajok előfordulására és elterjedésére vonatkozó ismeretek folyamatosan bővülnek. Ennek megfelelően a területek közösségi szintű értékelésére és kiválasztására a jelenleg rendelkezésre álló legjobb információk alapján került sor.
(13)
Egyes tagállamok azonban nem javasoltak elegendő területet bizonyos élőhelytípusok és fajok esetében ahhoz, hogy megfeleljenek a 92/43/EGK irányelv követelményeinek. Ezért ezen élőhelytípusokra és fajokra nézve nem mondható ki, hogy a hálózat teljes. Figyelembe véve azonban a tájékoztatások késedelmes kézhezvételét és a tagállamokkal történő megegyezés elhúzódását, a Bizottság megfontolja a területek első alkalommal frissített jegyzékének elfogadását, amelyet azután a 92/43/EGK irányelv 4. cikkének rendelkezéseivel összhangban felül kell vizsgálni.
(14)
Mivel az ismeretek nem teljesek a 92/43/EGK irányelv I. mellékletében szereplő azon természetes élőhelytípusok és II. mellékletében szereplő azon fajok előfordulására és elterjedésére vonatkozóan, amelyek egyaránt előfordulnak a parti tengeren és a parti tengeren túlmenően a nemzeti joghatóság alá tartozó tengeri övezeten, nem lehet következtetést levonni a tekintetben, hogy esetükben a hálózat teljes-e vagy sem. A jegyzéket szükség esetén felül kell vizsgálni a 92/43/EGK irányelv 4. cikke rendelkezéseinek megfelelően.
(15)
Az érthetőség és átláthatóság érdekében a 2004/798/EK határozat helyébe újnak kell lépnie.
(16)
Az e határozatban előírt intézkedések összhangban vannak az Élőhelyvédelmi Bizottság véleményével,
ELFOGADTA EZT A HATÁROZATOT:
1. cikk
A 92/43/EGK irányelv 4. cikke (2) bekezdése harmadik albekezdésének megfelelően a kontinentális bioföldrajzi régió közösségi jelentőségű természeti területeinek első alkalommal frissített jegyzékét e határozat melléklete tartalmazza.
2. cikk
A 2004/798/EK határozat hatályát veszti.
3. cikk
Ennek a határozatnak a tagállamok a címzettjei.
Kelt Brüsszelben, 2007. november 13-án.

Labels: 12
18
20